יעקב ברדוגו עם אבי ניסנקורן באירוע "שבתרבות" בחולון עם נחמה דואק
**יעקב ברדוגו** (נולד ב-23 במרץ 1965) הוא מגיש ופרשן פוליטי בעכשיו 14 וברדיו גלי ישראל, שימש כפרשן פוליטי ומנחה אקטואליה בגלי צה"ל וכבעל טור בישראל היום. כיהן כמנכ"ל מרכז השלטון המקומי בישראל וכמנכ"ל מפעל הפיס. איש עסקים ועורך דין במקצועו.

ביוגרפיה
--------

ברדוגו נולד בלוד, בנה הצעיר של משפחה דתית בת שישה ילדים. הוריו, ילידי מקנס שבמרוקו, היגרו ב-1948 למרסיי, צרפת, שם גם נולד בנם הבכור ושנה לאחר מכן עלו לישראל.

למד במדרשית נעם בפרדס חנה. לאחר שירות צבאי בחיל המודיעין (בין היתר ביחידת 8200), הוא השלים תואר ראשון במדעי המדינה באוניברסיטת תל אביב, ובהמשך השלים תואר שני במשפטים. במסגרת לימודיו באוניברסיטת תל אביב היה פעיל חברתי ונבחר ליו"ר סטודנטיון, תא הסטודנטים של המחנה הלאומי באוניברסיטה. ב-1988 היה מועמד המחנה הלאומי לראשות אגודת הסטודנטים.

ברדוגו היה מנהל פרויקט שיקום שכונות בעיר לוד, ובהמשך היה סמנכ"ל החברה למשק וכלכלה. בשנים 1990–1994 שימש בתפקיד מנכ"ל מרכז השלטון המקומי. לאחר מכן מונה למנכ"ל החברה למשק וכלכלה. בפברואר 1993 התלונן חבר הכנסת בנימין נתניהו במשטרה נגד ברדוגו, במעורבות בפרשת הקלטת הלוהטת. אך התיק נסגר לאחר שלושה חודשים עקב חוסר ראיות.

כמקורבו של דוד לוי, הצטרף ברדוגו למפלגת גשר שהקים לוי, ולקראת הבחירות לכנסת הארבע עשרה שובץ במקום ה-41 ברשימת הליכוד-גשר-צומת. המפלגה המאוחדת זכתה ב-32 מנדטים והוא לא נכנס לכנסת. לאחר מכן מונה על ידי לוי, בתקופת כהונתו כשר החוץ, לנהל מטעמו את המשא ומתן עם הפלסטינים. בשנת 1997, בעת כהונתו של ראש הממשלה בנימין נתניהו, מונה למנכ"ל מפעל הפיס, בו כיהן עד לשנת 2000. לאחר פרישתו מהתפקיד, החל לשמש כיועץ לפיתוח עסקים בחברת דנקנר השקעות.

ברדוגו עסק בעיקר בתחום הנדל"ן, וכן שימש יועצו של איש העסקים מרטין שלאף, אשר אותו ייצג בעסקאות בתחום המלונאות וההימורים. כמו כן היה בעלים של חברות שונות (כגון חברת ההלבשה לילדים סולוג). בין היתר הוא שותף בבעלות על בית משרדים ברחוב ראול ולנברג בתל אביב.

בדצמבר 2022 לקראת הקמת ממשלת ישראל השלושים ושבע פרסם עמית סגל בערוץ 12 שנתניהו הציע לברדוגו לכהן כשר בממשלה, אך הוא סרב. מאוחר יותר ברדוגו עצמו אף הודה בכך.

### ברדיו

במהלך השנים החל לשמש כפרשן פוליטי בתוכניות טלוויזיוניות ופאנלים. בעת שאבי בניהו פיקד על גלי צה"ל החל ברדוגו לשדר תוכנית אקטואליה שבועית עם העיתונאי איתן ליפשיץ. במהלך 2008 השעה את עצמו משידור עקב חקירה משטרתית שנוהלה נגד מפעל הפיס ואשר נסגרה כעבור שנה. בשנת 2013 חזר לשדר בגלי צה"ל ומונה על ידי מפקד התחנה החדש ירון דקל כפרשן פוליטי. הוא החל להגיש את התוכנית "מחשבות בע"מ" בתחנה, כמגיש קבוע לצד איתן ליפשיץ ומשה שלונסקי, ששידרו עמו לסירוגין עד לפטירתו של ליפשיץ. בנוסף החל לשדר פינה קבועה בתוכנית האקטואליה היומית לצד ירון וילנסקי. בחודש אפריל 2016 החל להגיש באופן קבוע לצדו את התוכנית "וילנסקי את ברדוגו". בתקופה זו נמתחה עליו ביקורת בשל זיהוי מובהק וקידום עמדות ומסרים של מפלגת הליכוד וראש הממשלה בנימין נתניהו.

בינואר 2019 זומן על ידי מפקד גלי צה"ל שמעון אלקבץ לשיחת הבהרה, לאחר שראיין את מירי רגב בדף הפייסבוק שלה תוך שהוא משבח אותה, במסגרת מסע הבחירות שלה לקראת הפריימריז.

בחודש נובמבר 2019 הגיש ניר חפץ תביעה בסך חצי מיליון שקלים נגד ברדוגו, בטענה כי פרסם עליו לשון הרע והפר את פרטיותו. בתביעה, נטען כי ברדוגו פרסם בקבוצת וואטסאפ בשם "אחדות בליכוד" צילום מתוך מסמך הקשור לחפץ, תוך הפרת צו איסור פרסום. ברדוגו הכחיש. במסגרת תביעה זו, הגיש חפץ תצהיר בו טען כי ברדוגו הפך למגיש קבוע בגלי צה"ל בעקבות התערבות ישירה של נתניהו.

ב-10 בפברואר 2022 הודח מהגשת התוכנית "וילנסקי את ברדוגו". הוצע לו לשדר תוכנית חדשה בגל"צ, אך הוא סירב לכך. למחרת התפטר בשידור חי של התחנה גם מהגשת התוכנית "מחשבות בע"מ", לאחר שתקף במונולוג ארוך את גל"צ. באוקטובר 2022 הגיש ברדוגו תביעה על סך כ–547 אלף ש"ח נגד משרד הביטחון, שר הביטחון, בני גנץ, וממלאת מקום מפקד גלי צה"ל, גלית אלטשטיין, בטענה שהביאו לסיום העסקתו בגלי צה"ל משיקולים פוליטיים.

באפריל 2022 החל להגיש יחד עם דני זקן את תוכנית האקטואליה היומית "רבע לחמש" בתחנת הרדיו גלי ישראל. במרץ 2023 לאחר שדני זקן מונה לממלא מקום מפקד גל"צ, לא נמצא לו מחליף קבוע, ומאז התוכנית מוגשת בדרך כלל יחד עם דורון כהן או סטלה קורין ליבר.

### בטלוויזיה

החל מינואר 2020 ברדוגו מונה לפרשן הפוליטי של ערוץ עכשיו 14, ומדצמבר 2021 מגיש את התוכנית השבועית אולפן חמישי בערוץ. ביוני 2022 הגיש את התכנית היומית "שבע" בעכשיו 14 לצדה של טל מאיר ומאוחר יותר עם איתמר פליישמן. ממרץ 2023 הגיש לבדו את התוכנית. במאי 2023 הפסיק להגיש את התכנית היומית "שבע" ובמקומו מגיש אותה אמיר איבגי.

בדצמבר 2022, פורסם כי הוא משמש כ"נציג נתניהו" במשא ומתן הקואליציוני להקמת ממשלה במקביל לשידוריו בערוץ.

הופעתו ב-1 במרץ 2023 בערוץ 14 לצד אשת התקשורת שרה ב"ק עוררה הדים מיוחדים, כשחיזק את טענתה שמאחורי תנועת המחאה שמתנגדת להליכי החקיקה המהירים של ממשלת נתניהו עומד ארגון ה-CIA.

### בעיתונות

ברדוגו פרסם טור שבועי בעיתון "ישראל היום". פרסום הטור הופסק באוקטובר 2023 במהלך מלחמת חרבות ברזל.

חיים אישיים
-----------

מתגורר בשכונת המשתלה שבצפון תל אביב.

קישורים חיצוניים
----------------

ויקישיתוף מדיה וקבצים בנושא **יעקב ברדוגו** בוויקישיתוף
* יעקב ברדוגו, ברשת החברתית פייסבוק
* יעקב ברדוגו, ברשת החברתית אקס (טוויטר)
* אביבה קרול, ‏פרסום דו"ח מבקר המדינה מחר על מפעל הפיס יאפשר מינוי מנכ"ל במקום ברדוגו, באתר גלובס, 30 במרץ 2000
* יעקב ברדוגו - פרופיל באתר מחלקה ראשונה, ‏28 בנובמבר 2000
* גידי וייץ, כך הפך יעקב ברדוגו, לשעבר מנכ"ל מפעל הפיס, למיליונר, באתר TheMarker‏, 8 במאי 2009
* אתר למנויים בלבד טלי חרותי-סובר, פרשן פוליטי מחונן, באתר הארץ, 17 באפריל 2016
* אתר למנויים בלבד נתי טוקר, הראיון המבוטל עם נתן אשל שהצית מהומה בגל"צ, באתר TheMarker‏, 1 במרץ 2017
* אתר למנויים בלבד נתי טוקר, האזינו: הדמיון בין הפרשנות של ברדוגו לוואטסאפ של נתן אשל, באתר TheMarker‏, 30 בדצמבר 2017
* אבנר הופשטיין, מכונת תעמולה של איש אחד, באתר זמן ישראל, 18 בפברואר 2021
* ניב שטנדל, ‏אני לא התקרבתי לנתניהו. זה נתניהו שבא אלי, באתר ‏מאקו‏, 22 בספטמבר 2022

הערות שוליים
------------

1. ↑  shishi-bair, ברדוגו אימפריה - שישי בעיר חדשות רמלה לוד, באתר שישי בעיר | חדשות רמלה לוד - כל החדשות, כל העדכונים וכל האירועים, ‏2021-03-25
2. 1 2  יעקב ברדוגו , באתר News1 מחלקה ראשונה.
3. ↑  יסמין קיני, השמאל באוני׳ ת"א ניצח בגדול: 73% תמיכה, חדשות, 27 בדצמבר 1988
4. ↑  דוד חיון וגדי גולן, ‏מקורביו של ליברמן מועמדים למנכ"ל החברה למשק וכלכלה במקום ברדוגו, באתר גלובס, 1 ביוני 1997
5. ↑  גדעון סער, רותי זוטא, נתניהו: הפרסום על גירסת אשתי בפרשת הקלטת אינו נכון, חדשות, 28 במאי 1993
6. ↑  גדעון סער, לוי: נתניהו רקם עלילה שפלה, חדשות, 3 ביוני 1993
7. ↑  האם מפקד גל"צ נכנע לפוליטיקאים?, באתר ‏מאקו‏, 19 במאי 2017
8. ↑  גידי וייץ, כך הפך יעקב ברדוגו, לשעבר מנכ"ל מפעל הפיס, למיליונר, באתר TheMarker‏, 8 במאי 2009
9. ↑  דוד חיון, ‏דירקטוריון מפעל הפיס אישר מינוי יעקב ברדוגו למנכ"ל, באתר גלובס, 27 במאי 1997  
דוד חיון, ‏דירקטוריון מפעל הפיס אישר מינוי יעקב ברדוגו למנכ"ל, באתר גלובס, 27 במאי 1997
10. ↑  הג'וב החדש של יעקב ברדוגו: יועץ בדנקנר השקעות, באתר גלובס, 3 במאי 2000
11. ↑  גור מגידו, ‏נדחתה תביעת דודי אפל למימוש אופציה לרכישת בניין משרדים, באתר גלובס, 22 באוקטובר 2014
12. ↑  אתר למנויים בלבד נתי טוקר, אתם שומעים אותו ברדיו - אבל לא ידעתם על עסקי הקזינו והקשרים שלו עם הפוליטיקאים, באתר TheMarker‏, 15 באפריל 2016
13. ↑  אתר למנויים בלבד שוקי שדה, הבית של החיילים (של נתניהו), באתר TheMarker‏, 10 במרץ 2021
14. ↑  העיתונאי הימני קיבל מנתניהו הצעה לתפקיד שר וסירב, באתר כיפה, 29 בדצמבר 2022
15. ↑  יעקב ברדוגו חושף: ההצעה שקיבל מנתניהו והסיבה שסירב, באתר "סרוגים", 12 במרץ 2023
16. ↑  יעל לוי, הפרקליטות סגרה את התיק נגד יעקב ברדוגו, באתר ynet, 4 באוגוסט 2009
17. ↑  יונתן כיתאין, ‏גל"צ: המאבק על ההגמוניה והשליטה הגיע גם לתחנה הצבאית, באתר גלובס, 30 במרץ 2017
18. ↑  גלי צה"ל: וילנסקי את ברדוגו, באתר glz.co.il
19. ↑  אבנר הופשטיין, גלי ברדוגו, באתר זמן ישראל, 2 בספטמבר 2020
20. ↑  ישבת בחדר ושמעת את נתניהו מעביר הוראות לברדוגו? אלקין: הרבה יותר מזה, באתר וואלה!‏, 16 במרץ 2021
21. ↑  אתר למנויים בלבד נתי טוקר, מפקד גל"צ זימן את יעקב ברדוגו לשיחת הבהרה, לאחר שהשתתף בקמפיין של מירי רגב, באתר TheMarker‏, 14 בינואר 2019
22. ↑  אורן פרסיקו, חפץ לביהמ"ש: יעקב ברדוגו הוא שתול של נתניהו, באתר העין השביעית, 24 בינואר 2022
23. ↑  אנה ברסקי, ‏ברדוגו הודח מהגשת יומן הערב של גל"צ; ח"כים מהליכוד: "נחרים את התחנה", באתר מעריב אונליין, 10 בפברואר 2022
24. ↑  דרמה בגל"צ: יעקב ברדוגו התפטר בשידור חי. האזינו, באתר "סרוגים", 11 בפברואר 2022
25. ↑  עידו דוד כהן, יעקב ברדוגו הגיש תביע בגובה כחצי מיליון שקלים נגד ממלאת מקום מפקד גלי צה"ל, באתר הארץ, 30 באוקטובר 2022
26. ↑  בצל נתוני הצפייה: ברדוגו יעזוב את רצועת 19:00 של ערוץ 14, באתר וואלה!‏, 30 באפריל 2023
27. ↑  אתר למנויים בלבד רפאלה גויכמן, הווידוי של ברדוגו: ביום "פרשן", בלילה "נציג נתניהו" במשא ומתן הקואליציוני, באתר TheMarker‏, 6 בדצמבר 2022
28. ↑  שבי גטניו, אין גבול לטירוף, באתר העין השביעית, 7 במרץ 2023
29. ↑  דוד ורטהיים‏, אחרי שיחה קשה: ב"ישראל היום" הראו לברדוגו את הדלת החוצה, באתר וואלה!‏, 8 בנובמבר 2023
30. ↑  גידי וייץ, כך הפך יעקב ברדוגו, לשעבר מנכ"ל מפעל הפיס, למיליונר, באתר TheMarker‏, 8 במאי 2009

|  |
| --- |
| תוכניות | ישראל הבוקר • האולפן הפתוח • ריקלין ושות • מהדורת החדשות המרכזית של עכשיו 14 • הפטריוטים • שבע • כלכלי בלילה • פָתְחִי את שַׁי |
| סגל | נועם אמיר • עקיבא ביגמן • הלל ביטון רוזן • שרה ב"ק • שי גולדן • בועז גולן • שרון גל • נוה דרומי • יותם זמרי • יערה זרד • מגי טביבי • נתי לנגרמן • ינון מגל • אראל סג"ל • גיל ססובר • איתמר פליישמן • מוטי קסטל • שמעון ריקלין • ליטל שמש • ברוך ידיד • תמיר מורג • דני רופ • אריאל עידן • גלעד צוויק • יהונתן וייס • שלו כחלון • שגיא אלמוג כהן • דור אזרד • מורן סקיטל • אליה פרג'ון • אדיר לחקים • טל היינריך • עתי שלו • רונה לוי • דרור בלאזדה • יעקב ברדוגו • ליאור סודרי • שיראל ללום נהיר |